text: Dansk Folkeparti kræver brune skilte
  03 september 2015 kl. 07.41
  Folketingsmedlem Peter Kofoed Poulsen er utilfreds med, at der ikke er flere seværdighedstavler langs den Sønderjyske Motorvej.
  Dansk Folkepartis folketingsmedlem Peter Kofoed Poulsen rejser nu sag om seværdighedstavler overfor transportminister Hans Christian Schmidt.
  Ifølge Peter Kofoed Poulsen er bl.a. Haderslev og Aabenraa blevet snydt for skilte og det er slet ikke godt nok, mener folketingsmedlemmet fra Haderslev.
  -Vi fortjener de her skilte, fordi Sønderjylland har en unik historie og skiltene er vigtige, fordi vi gerne vil have flere turister til området, siger Peter Kofoed Poulsen til TV SYD.
  Det er bl.a. Frøslevlejren, Haderslev Domkirke og Gram Slot som folketingsmedlemmet mener fortjener et brunt skilt.
  